৯ম বাংলাদেশ জুনিয়র সায়েন্স অলিম্পিয়াডের জাতীয় পর্ব অনুষ্ঠিত
ঢাকার আগারগাঁওয়ে অবস্থিত বিজ্ঞান ও প্রযুক্তি কমপ্লেক্সে গত ৯ সেপ্টেম্বর অনুষ্ঠিত হলো আল আরাফাহ্ ইসলামী ব্যাংক ৯ম বাংলাদেশ জুনিয়র সায়েন্স অলিম্পিয়াডের জাতীয় পর্ব। সারাদেশ থেকে আগত মেধাবী শিক্ষার্থীদের জন্য দিনব্যাপী রাখা হয় বর্ণাঢ্য সব আয়োজন এবং বিকেলে পুরষ্কার বিতরণী ও সমাপনী অনুষ্ঠানের মধ্য দিয়ে সমাপ্তি ঘটে জাতীয় পর্বের আয়োজনের। স্কুল অলিম্পিয়াড এবং আঞ্চলিক পর্বের বিজয়ী প্রায় পাঁচশো শিক্ষার্থী অংশগ্রহণ করে জাতীয় পর্বে।
সকাল ৮টায় শিক্ষার্থীদের বিজ্ঞান কমপ্লেক্সে প্রবেশের মাধ্যমে জাতীয় পর্বের এ আয়োজন শুরু হয়। এরপর জাতীয় অলিম্পিয়াডের পরীক্ষা পর্ব ৯টার দিকে শুরু হয়।অলিম্পিয়াডে পদার্থবিজ্ঞান, রসায়ন এবং জীববিজ্ঞান হতে ২টি করে ৬টি ছোট সমস্যা এবং বড় সমস্যা তিন বিষয়ে ভাগ করে সমাধান করতে দেওয়া হয়।
অলিম্পিয়াড শেষে অংশগ্রহণকারী ক্ষুদে বিজ্ঞানীদের জন্য রাখা হয় বিজ্ঞান জাদুঘরের আয়োজনে বিজ্ঞান কুইজ প্রতিযোগিতা। কুইজে বিজয়ীদের দেওয়া হয় জাতীয় বিজ্ঞান ও প্রযুক্তি জাদুঘরের পক্ষ থেকে শুভেচ্ছা পুরষ্কার। এরপর শিক্ষার্থীদের জন্য রাখা হয় জাতীয় বিজ্ঞান ও প্রযুক্তি জাদুঘর বিনামূল্যে ভ্রমণের সুযোগ। জাতীয় বিজ্ঞান ও প্রযুক্তি জাদুঘর ভ্রমণ শেষে থাকে ভ্রাম্যমাণ সিক্স-ডি মুভি প্রদর্শনী। দুপুরের খাবার গ্রহণের পর শিক্ষার্থীদের জন্য আয়োজন করা হয় রোবট শো। সাথে থাকে বিজ্ঞান বিষয়ক মুক্ত আলোচনা এবং রোবট নিয়ে প্রশ্ন-উত্তর পর্ব। প্রশ্নোত্তর পর্বে সবগুলো প্রশ্নের উত্তর দেন অধ্যাপক ড. মুহম্মদ জাফর ইকবাল।
বিকাল ৪টায় শুরু হয় অলিম্পিয়াডের পুরস্কার বিতরণী ও সমাপনী অনুষ্ঠান।এতে উপস্থিত ছিলেন বাংলাদেশ বিজ্ঞান জনপ্রিয়করণ সমিতির সহ-সভাপতি মুনির হাসান, সাধারণ সম্পাদক অধ্যাপক ড. ফারসীম মান্নান মোহাম্মদী, বাংলাদেশ ফ্রিডম ফাউন্ডেশনের নির্বাহী পরিচালক সাজ্জাদুর রহমান চৌধুরী, ঢাকা বিশ্ববিদ্যালয়ের অধ্যাপক ড. লাফিফা জামাল, নর্থ সাউথ বিশ্ববিদ্যালয়ের অধ্যাপক ড.নোভা আহমেদ, আল আরাফাহ্‌ ইসলামী ব্যাংকের উপ-ব্যবস্থাপনা পরিচালক সাব্বির আহমেদ ও সিনিয়র ভাইস প্রেসিডেন্ট জালাল আহমেদ এবং জাতীয় বিজ্ঞান ও প্রযুক্তি জাদুঘরের পরিচালক এ. কে. এম. লুৎফুর রহমান সিদ্দীক ও ঢাকা বিশ্ববিদ্যালয়ের সহকারী অধ্যাপক ড. মুশতাক ইবনে আয়ুব।
পুরষ্কার বিতরণী অনুষ্ঠানে জাতীয় পর্বের তিন ক্যাটাগরিতে ১২ জন চ্যাম্পিয়ন, ১৭ জন ফার্স্ট রানার-আপ, ২৩ জন সেকেন্ড রানার-আপ সহ মোট ৫২ জন শিক্ষার্থীকে বিজয়ী ঘোষণা করা হয়। জাতীয় পর্যায়ে বিজয়ীদের নিয়ে আগামী ১০ থেকে ১২ই সেপ্টেম্বর আয়োজন করা হচ্ছে ৯ম বিডিজেএসও জাতীয় ক্যাম্প। সেখান থেকে আন্তর্জাতিক জুনিয়র সায়েন্স অলিম্পিয়াডের জন্য ৬ জনের একটি দল ঘোষণা করা হবে। যারা ২০ তম আন্তর্জাতিক জুনিয়র সায়েন্স অলিম্পিয়াডে থাইল্যান্ডে বাংলাদেশের প্রতিনিধিত্ব করার সুযোগ পাবে।
জাতীয় পর্বের ফলাফল এবং অন্যান্য বিস্তারিত তথ্য পাওয়া যাবে বিডিজেএসও এর ওয়েবসাইট  www.bdjso.org এবং ফেসবুক পেজ www.facebook.com/bdjso তে।

ঢাকার আগারগাঁওয়ে অবস্থিত বিজ্ঞান ও প্রযুক্তি কমপ্লেক্সে গত ৯ সেপ্টেম্বর অনুষ্ঠিত হলো আল আরাফাহ্ ইসলামী ব্যাংক ৯ম বাংলাদেশ জুনিয়র সায়েন্স অলিম্পিয়াডের জাতীয় পর্ব। সারাদেশ থেকে আগত মেধাবী শিক্ষার্থীদের জন্য দিনব্যাপী রাখা হয় বর্ণাঢ্য সব আয়োজন এবং বিকেলে পুরষ্কার বিতরণী ও সমাপনী অনুষ্ঠানের মধ্য দিয়ে সমাপ্তি ঘটে জাতীয় পর্বের আয়োজনের। স্কুল অলিম্পিয়াড এবং আঞ্চলিক পর্বের বিজয়ী প্রায় পাঁচশো শিক্ষার্থী অংশগ্রহণ করে জাতীয় পর্বে।